RESOLUCIÓN do 19 de decembro de 2019 pola que se publica o Plan de formación para o ano 2020.
Escola Galega de Administración Pública — III. Outras disposicións — 10/01/2020

A Lei 2/2015, do 29 de abril, do emprego público de Galicia, no seu artigo 15, asígnalle á consellería competente en materia de administracións públicas a formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico.
En concreto, esta función correspóndelle á Escola Galega de Administración Pública (en diante, EGAP) de acordo co que se establece no artigo 3 da súa lei de creación (Lei 4/1987, do 27 de maio), onde se estende esta función ao persoal doutras administracións públicas, coa excepción do persoal docente e sanitario.
Neste sentido, o Plan de formación da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das tres universidades do Sistema universitario de Galicia (UDC, USC e UVigo). O feito de aglutinar a formación destinada aos distintos colectivos nun único instrumento responde á necesidade de dotar de unidade e coherencia o conxunto da acción formativa.
A EGAP, como organismo encargado da formación do persoal empregado público e a través do plan de formación, comprométese coa mellora continua das administracións públicas e coa súa adaptación permanente ás necesidades da contorna que nel actúan, co obxectivo de servir e crear valor público para a sociedade. Así, o plan quere ser un instrumento que permita a actualización de coñecementos e competencias profesionais e que incorpore aquelas novidades lexislativas e de funcionamento das administracións e, para tal efecto, integra as accións estratéxicas para a formación e a actualización profesional do persoal ao servizo deste sector público, a través dunha oferta coa que mellorar a súa cualificación e capacitación profesional.
Para elaborar o plan tivéronse en conta as necesidades formativas dos diversos organismos: as distintas consellerías da Xunta de Galicia, a Dirección Xeral de Xustiza, a Dirección Xeral de Administración Local, así como tamén das tres universidades do Sistema universitario de Galicia. Ademais, colaboraron as persoas responsables de coordinar a formación en cada un dos centros directivos e tamén docentes e persoas expertas nos distintos campos formativos. Incorpóranse tamén achegas do propio persoal destinatario da formación, o cal, a través das súas valoracións e suxestións, desempeña un importante labor á hora de facer do plan un verdadeiro instrumento para a mellora continua do sector público de Galicia.
Así mesmo, na súa configuración, tívose en conta a demanda real rexistrada nos cursos e os resultados da avaliación das actividades desenvoltas nos anos anteriores, co propósito de sustentar o seu deseño nunha sólida base de coñecemento acerca dos niveis de satisfacción do alumnado coas actividades realizadas nas distintas modalidades formativas. Grazas a esta avaliación permanente dos plans formativos é posible deseñar unha programación formativa de calidade e verdadeiramente adecuada ás necesidades e expectativas das persoas que acceden á formación. Precisamente unha das conclusións extraídas deste seguimento é a cada vez maior preocupación e interese do persoal empregado público por formarse e a resposta a esta demanda no Plan de formación para 2020 é que este presenta un incremento importante tanto no número de actividades como no de edicións e de prazas que se ofertan.
Na definición dos contidos que integran o plan procurouse, por outra parte, unha maior adaptación aos compromisos adquiridos pola EGAP ao abeiro dos distintos plans sectoriais de que forma parte, o cal se traduciu nun reforzo das actividades relacionadas con materias de relevancia social; co obxecto de promover a capacitación e concienciación sobre diversas problemáticas en que se está traballando desde as administracións, e mellorar así a cualificación dos/das empregados/as públicos/as en ámbitos que teñen unha incidencia directa no benestar da cidadanía.
Polo demais, o plan volve a apostar este ano polas diferentes contornas de aprendizaxe e metodoloxías, mediante a distribución da oferta formativa nas modalidades de autoformación, teleformación y docencia presencial, ás cales en 2020 se unirá a telepresenza. Esta pluralidade de formatos, modalidades e metodoloxías constitúe outra das liñas distintivas do plan, que ten o obxectivo de facilitar a formación continua do persoal ao servizo das administracións públicas de Galicia, ao eliminar calquera posible barreira no acceso e promover a conciliación da vida laboral e familiar. Deste modo, a EGAP, afondando nunha acción estratéxica consolidada nestes anos, continúa potenciando o seu espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe. A aposta polas modalidades de formación non presencial garante a equidade no acceso aos contidos máis demandados.
Con este mesmo fin de favorecer a conciliación, incorpórase a telepresenza como nova modalidade formativa, e tras o paso dado en anteriores anos e o éxito obtido, mantense a organización das probas de avaliación de forma integramente descentralizada. Grazas a isto, o Plan de formación de 2020 presenta unha clara vocación de proximidade ao/á empregado/a público/a.
Esta liña metodolóxica adáptase ademais á natureza heteroxénea do plan de formación que está integrado por accións formativas de carácter transversal e específico. As primeiras teñen por obxecto ofrecer un currículo básico horizontal orientado a capacitar o alumnado para o desenvolvemento das funcións que constitúen as bases da organización da Administración. Pola súa parte, as específicas comprenden o conxunto de actividades cuxo obxectivo está directamente relacionado coa adaptación permanente ao posto de traballo, incluíndo contidos sectoriais relativos a competencias concretas.
Respecto á estruturación dos programas formativos que integran o plan, en 2020 ofrecerase de novo unha oferta común nas actividades encadradas no portal de idiomas, no plan ofimático e no programa de autoformación, ás cales novamente poderán acceder todos os empregados e empregadas públicos de Galicia. Con esta medida, ademais de ampliar a oferta formativa, promóvese unha xestión máis eficiente e unha maior racionalización no que respecta á cobertura das prazas, e garántese que todos os colectivos destinatarios do plan formativo, con independencia da Administración a que pertenzan, poidan acceder a esta formación de carácter transversal.
En liña co anterior, elaborouse un plan específico de formación en materia de igualdade e loita contra a violencia de xénero para que os distintos colectivos de empregados/as públicos/as incluídos neste plan poidan acceder á totalidade das actividades programadas nesta materia. Ademais, o plan vén a reforzar amplamente a oferta formativa nestes contidos e iso a través dun importante incremento no número de actividades específicas e prazas de formación. Estas actuacións teñen o propósito de fomentar a integración da igualdade de oportunidades en todas as actuacións das administracións públicas de Galicia, co que se contribuirá a avanzar cara á consecución da igualdade real e efectiva e á erradicación da violencia de xénero na sociedade.
O plan integra unha oferta formativa ampla e diversificada, coa cal se pretende dar resposta satisfactoria ás necesidades reais de cualificación do persoal ao servizo das administracións públicas, atendendo ás novidades lexislativas, incluíndo materias de actualidade e ofertando novos cursos que abordan a análise da lexislación administrativa desde unha perspectiva máis práctica. Ademais préstase especial atención ás necesidades derivadas dos avances tecnolóxicos, co fin de que os/as empregados/as públicos/as dispoñan dunha cualificación específica e duns coñecementos actualizados que os/as capacite para seren axentes clave tanto na implantación das TIC no sector público, coa promoción do seu uso intensivo e do aproveitamento de todas as súas potencialidades, como na consolidación da Administración electrónica no ámbito das administracións públicas de Galicia.
En definitiva, a EGAP presenta o Plan de formación para o ano 2020 coma unha clara aposta polo desenvolvemento profesional das persoas ao servizo da Administración pública que redundará na mellora da calidade dos servizos prestados á cidadanía.
Finalmente, é preciso destacar que esta resolución ten carácter informativo e que a execución das accións recollidas nela queda condicionada a existencia de crédito orzamentario adecuado e suficiente e ao que se estipule en cada convocatoria. Asemade, débese advertir que quedan excluídas as actividades derivadas de cursos selectivos, os cursos superiores, as actuacións en colaboración, as xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Educación, Universidade e Formación Profesional, do persoal sanitario e do persoal das forzas e corpos de seguridade.
Unha vez feitas estas advertencias, resta só sinalar que para acceder ás accións formativas recollidas neste plan será preciso formalizar a correspondente matrícula, despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 19 de decembro de 2019.
De acordo co exposto, publícase como anexo a esta resolución o Plan de formación para o ano 2020 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional (FC), do persoal ao servizo das entidades locais (LO), do persoal ao servizo da Administración de xustiza de Galicia (FX), do persoal de administración servizos (PAS) das universidades galegas (UN) e o portal de idiomas (PI), o plan formativo ofimático de Galicia (OF) e o programa de autoformación (AF), dirixido a todos os destinatarios mencionados.
Santiago de Compostela, 19 de decembro de 2019
Formación en materias transversais.